ஒரு கட்சியானது துவங்கப்பட்டது முதல், மாநிலத்தில் ஆட்சியைப் பிடிக்க வேண்டும் என்ற நோக்கத்தில் தான் செயல்படும். மக்கள் மத்தியில் கணிசமான செல்வாக்குப் பெற்றுள்ள, தே.மு.தி.க.,வின் தலைவர், விஜயகாந்தும், அந்த ஆசையில் இருப்பதில் தவறு இருப்பதாகத் தெரியவில்லை. அதையே, டில்லியில் பிரதமர் மன்மோகன் சிங்கை சந்தித்த பின், அவர் வெளிப்படுத்தியுள்ளார். விஜயகாந்த் முதல்வராக வேண்டும் என, மன்மோகன் சொன்னாரா என்பது பற்றி தெரியவில்லை. அப்படி சொல்லியிருந்தால், நாட்டின் மூத்த தலைவரும், மக்கள் மத்தியில் மிகுந்த மரியாதைக்கு உரியவருமான, மன்மோகன், தமிழகத்தின் முதல்வராக விஜயகாந்தை ஆசீர்வதித்துள்ளார் என்று தான் பொருள். தமிழகத்தில், இவர் தான் முதல்வராவார் என, யாரையும் கணித்து, இதுவரை சொல்லவில்லை. முதல்வராக இருந்து தோற்றவர்கள் உண்டு. அவர்களே மீண்டும் முதல்வராக வந்த வரலாறும் உண்டு. எனவே, இவர் தான் தமிழகத்தின் நிரந்தர முதல்வர் என, யாரையும் குறிப்பிட்டு சொல்ல முடியாது அந்த வகையில், விஜயகாந்தும் தமிழக முதல்வர் ஆக விருப்பம் தெரிவித்துள்ளார். டில்லியில் யாரும் எதிர்பாராத நிலையில், 'ஆம் ஆத்மி' கட்சியின் தலைவர் கெஜ்ரிவால் முதல்வரானார். பெரும் திருப்பங்கள் டில்லி அரசியலில் ஏற்பட்டது. அதுபோன்ற நிலை, தமிழகத்திலும் ஏற்படலாம். அதை மறுக்க முடியாது. அதுபோன்ற சூழலை, தமிழகத்தின் மாற்று அரசியல் என, சொல்கின்றனர். ஆனால், எந்த மாற்றங்கள் ஏற்படுவதானாலும், அது மக்கள் கையில் உள்ளது. அவர்கள் தான் தீர்மானிக்க வேண்டும். தமிழகத்தின் பிரச்னை களை முன்னிறுத்தி, தமிழக எதிர்க்கட்சித் தலைவர் என்ற முறையில், பிரதமரை அவர் சந்தித்து, மாநில பிரச்னைகளைத் தீர்க்க, கோரிக்கைகளை முன் வைத்துள்ளார். அவரது இந்த முயற்சி வரவேற்கத்தக்கது. மாநில நலன் கருதி, இதுபோன்ற முயற்சிகளை யார் செய்தாலும் அது பாராட்டுகுரியதே.